CELEX: 62015CN0516
Language: el
Date: 2015-09-24 00:00:00
Title: Υπόθεση C-516/15 P: Αίτηση αναιρέσεως που κατέθεσαν στις 24 Σεπτεμβρίου 2015 οι Akzo Nobel NV, Akzo Nobel Chemicals GmbH και Akzo Nobel Chemicals BV κατά της αποφάσεως που εξέδωσε το Γενικό Δικαστήριο (τέταρτο τμήμα) στις 15 Ιουλίου 2015 στην υπόθεση T-47/10, Akzo Nobel NV, Akzo Nobel Chemicals GmbH, Akzo Nobel Chemicals BV και Akcros Chemicals Ltd κατά Ευρωπαϊκής Επιτροπής

7.12.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 406/22
            
         Αίτηση αναιρέσεως που κατέθεσαν στις 24 Σεπτεμβρίου 2015 οι Akzo Nobel NV, Akzo Nobel Chemicals GmbH και Akzo Nobel Chemicals BV κατά της αποφάσεως που εξέδωσε το Γενικό Δικαστήριο (τέταρτο τμήμα) στις 15 Ιουλίου 2015 στην υπόθεση T-47/10, Akzo Nobel NV, Akzo Nobel Chemicals GmbH, Akzo Nobel Chemicals BV και Akcros Chemicals Ltd κατά Ευρωπαϊκής Επιτροπής
   (Υπόθεση C-516/15 P)
   (2015/C 406/23)
   Γλώσσα διαδικασίας: η αγγλική
   
      Διάδικοι
   
   
      Αναιρεσείουσες: Akzo Nobel NV, Akzo Nobel Chemicals GmbH και Akzo Nobel Chemicals BV (εκπρόσωποι: C. Swaak και R. Wesseling, δικηγόροι)
   
      Έτεροι διάδικοι: Ευρωπαϊκή Επιτροπή και Akcros Chemicals Ltd
   
      Αιτήματα
   
   Οι αναιρεσείουσες ζητούν από το Δικαστήριο:
   
               —
            
            
               να αναιρέσει την απόφαση του Γενικού Δικαστηρίου της 15ης Ιουλίου 2015 στην υπόθεση T-47/10 στο μέτρο που έκρινε ότι τα πρόστιμα που αρχικά επιβλήθηκαν στις Akzo Nobel Chemicals GmbH και Akzo Nobel Chemicals B.V. για τη συμμετοχή τους στις παραβάσεις μπορούν να καταλογιστούν στην Akzo Nobel N.V. μετά την ακύρωση των εν λόγω προστίμων από το Γενικό Δικαστήριο· και
            
         
               —
            
            
               να ακυρώσει την απόφαση του 2009 στο μέτρο που διαπιστώνει τη συμμετοχή των Akzo Nobel Chemicals GmbH και AkzoNobel Chemicals B.V. στις παραβάσεις, και ειδικότερα να ακυρώσει το άρθρο της 1, σημείο 1, στοιχείο β', και το άρθρο της 1, σημείο 2, στοιχείο β'· και
            
         
               —
            
            
               να ακυρώσει την απόφαση του 2009 στο μέτρο που καταλογίζει ευθύνη και/ή επιβάλλει πρόστιμο στην Akzo Nobel N.V. λόγω της παραβατικής συμπεριφοράς των Akzo Nobel Chemicals GmbH και AkzoNobel Chemicals B.V, και ειδικότερα να ακυρώσει το άρθρο της 1, σημείο 1, στοιχείο α', για τη χρονική περίοδο από τις 24 Φεβρουαρίου 1987 έως τις 28 Ιουνίου 1993 και το άρθρο της 1, σημείο 2, στοιχείο α', για τη χρονική περίοδο από τις 11 Σεπτεμβρίου 1991 έως τις 28 Ιουνίου 1993 και/ή το άρθρο της 2, σημεία 6 και 23· ή επικουρικά
            
         
               —
            
            
               να αναιρέσει την απόφαση του Γενικού Δικαστηρίου της 15ης Ιουλίου 2015 στην υπόθεση T-47/10 και να αναπέμψει την υπόθεση στο Γενικό Δικαστήριο, προκειμένου αυτό να αποφανθεί επί της ουσίας· και
            
         
               —
            
            
               να καταδικάσει την Επιτροπή στα δικαστικά έξοδα της αναιρετικής δίκης.
            
         
      Λόγοι αναιρέσεως και κύρια επιχειρήματα
   
   Προς στήριξη της αιτήσεώς τους αναιρέσεως, οι αναιρεσείουσες διατείνονται ότι το Γενικό Δικαστήριο υπέπεσε σε πλάνη περί το δίκαιο κατά την εφαρμογή των κανόνων περί της ευθύνης των μητρικών εταιριών, συνάγοντας ότι η ευθύνη για τα πρόστιμα που επιβλήθηκαν αρχικά στις θυγατρικές, αλλά ακυρώθηκαν από το Γενικό Δικαστήριο, εξακολουθεί να μπορεί να καταλογιστεί στην Akzo Nobel N.V.
   Σε μια κατάσταση όπως η παρούσα, όπου η ευθύνη της μητρικής εταιρίας απορρέει αμιγώς από αυτή των θυγατρικών της, δεν είναι δυνατόν η ευθύνη της εν λόγω μητρικής εταιρίας να υπερβαίνει την ευθύνη που τελικά καταλογίστηκε στις θυγατρικές της. Ως εκ τούτου, η ακύρωση των προστίμων που επιβλήθηκαν στις Akzo Nobel Chemicals GmbH και Akzo Nobel Chemicals B.V. θα έπρεπε να έχει ως συνέπεια την ακύρωση του προστίμου που επιβλήθηκε στην Akzo Nobel N.V.
   Τούτο ισχύει ακόμη περισσότερο εν προκειμένω, όπου η ακύρωση των προστίμων που επιβλήθηκαν στις Akzo Nobel Chemicals GmbH και Akzo Nobel Chemicals B.V. θα έπρεπε να έχει ως συνέπεια την ακύρωση ολόκληρης της αποφάσεως όσον αφορά αυτές τις δύο νομικές οντότητες.
   Το 2011, κατόπιν της αποφάσεως του Δικαστηρίου στην υπόθεση ArcelorMittal, η Επιτροπή αντιμετώπισε το γεγονός της παραγραφής της εξουσίας της να επιβάλει πρόστιμο στις Elementis και Ciba/BASF. Τότε, η Επιτροπή αποφάσισε να καταργήσει ολόκληρη την απόφασή της του 2009 κατά το μέρος που απευθυνόταν σε οποιαδήποτε νομική οντότητα αυτών των δύο ομίλων εταιριών.
   Αν η Επιτροπή είχε ακολουθήσει την ίδια προσέγγιση σχετικά με τις Akzo Nobel Chemicals GmbH και Akzo Nobel Chemicals B.V., που ήσαν στην ίδια κατάσταση, η Επιτροπή θα είχε εξαρχής καταργήσει την απόφασή της με την οποία έκρινε ότι οι εν λόγω οντότητες μετείχαν στην παράβαση. Αν οι ίδιες αυτές καταστάσεις είχαν τύχει της ίδιας μεταχειρίσεως, δεν θα είχε ανακύψει ζήτημα καταλογισμού ευθύνης, επειδή εξαρχής δεν θα υπήρχε λόγος ούτε νομική βάση για τον καταλογισμό ευθύνης στην Akzo Nobel N.V. για την καταβολή προστίμου.